Omm minn Sydney u raġel li lbieraħ ħadha kontra raġel armat f’kafeterija kienu identifikati bħala ż-żewġ ostaġġi li nqatlu matul it-traġedja li seħħet kmieni filgħodu f’Martin Place, Sydney, l-Awstralja. Il-mara u r-raġel flimkien mal-aggressur Man Haron Monis mietu wara li l-pulizija Awstraljana taw is-salt f’Lindt cafe li fiha kienu qed jinżammu madwar 20 ostaġġ. L-Avukat Katrina Dawson ta’ 38 sena mietet b’attakk tal-qalb hija u tittieħed l-isptar wara li l-pulizija fetħu n-nar fil-kafeterija għall-ħabta tas-2.00 a.m. Skont rapporti hija kienet lesta li tagħti ħajjitha biex tipproteġi lil ħabibtha tqila, waqt li kienu maqbudin ostaġġi fil-kafeterija. Il-manager tal-cafe, Tori Johnson ta’ 34 sena li qed jitqies bħala eroj, miet kawża ta’ tiri li spara lejh l-aggressur wara li mar għalih u pprova jeħodlu l-arma tan-nar minn idejh, b’Monis jiftaħ in-nar fuqu. Hawnhekk il-pulizija rreaġixxiet mill-ewwel, billi daħlet fil-kafeterija u fetħet in-nar. Dawson u Johnson kienu fost 17-il persuna li kienu qed jinżammu ostaġġi minn Monis. Minn tal-inqas tliet persuni oħrajn inkluż uffiċjal tal-pulizija ġarrbu xi ġrieħi wara li ntlaqtu b’tiri ta’ arma tan-nar.